KIRJALLINEN KYSYMYS E-1635/00 esittäjä(t): Theresa Villiers (PPE-DE) komissiolle. ALV-ehdotukset.



Virallinen lehti nro 072 E , 06/03/2001 s. 0092 - 0093



KIRJALLINEN KYSYMYS E-1635/00 esittäjä(t): Theresa Villiers (PPE-DE) komissiolle (29. toukokuuta 2000) Aihe: ALV-ehdotukset Komissio piti esityksen ALV:stä 8. toukokuuta pidetyssä Ecofin kokouksessa. Voisiko komissio vastata seuraaviin kysymyksiin: 1. Voisiko komissio selventää sen vuonna 1996 antaman ja Mario Montin esittämän ehdotuksen nykytilaa, jossa ehdotetaan siirtymistä yhteiseen ALV-järjestelmään, ja jossa yhtenäistettäisiin kaikki ALV-säännöt ja verotusarvot? 2. Komissio on myöntänyt, että mainittu suunnitelma ei ole poliittisesti eikä muutenkaan käytännössä toteutettavissa. Hylkääkö komissio muodollisesti kaikki ALV-järjestelmään perustuvat suunnitelmansa, jotka mainitaan Montin asiakirjassa? 3. Jos komissio ei ole valmis irtautumaan vuonna 1996 esitetyistä ehdotuksista, voisiko se selventää seuraavia ehdotuksista ilmeneviä seikkoja: a) Vaatisiko yhtenäisen ALV-järjestelmän toteuttaminen kaikkia valtioita soveltamaan myös yhtenäistä poikkeusjärjestelmää? b) Voisiko Yhdistynyt kuningaskunta säilyttää tietyt tuotteet ALV:stä vapaina? c) Olisiko joissakin olosuhteissa mahdollista, että uudet yhtenäisen ALV-järjestelmän säännöt vaatisivat veron perimistä kirjoista, ruuasta tai lasten vaatteista Yhdistyneessä kuningaskunnassa? Frederik Bolkesteinin komission puolesta antama vastaus (5. heinäkuuta 2000) Heti aluksi on syytä huomauttaa, että komissio on edelleen sitä mieltä, että sisämarkkinat voisivat toimia ja toimisivat paremmin, jos voimassa olisi alkuperäjäsenvaltiossa tapahtuvaan verotukseen perustuva ALV-järjestelmä, sillä sitä olisi helpompi hallinnoida (ja siitä koituisi vastaavasti vähemmän kuluja liike-elämälle) ja se olisi vähemmän altis petoksille (jolloin se takaisi paremmin verotulojen vakauden). Hyväksyessään nykyiset siirtymäjärjestelyt neuvosto myös vahvisti sitoutuvansa tällaiseen järjestelmään. Niinpä komission tarkoituksena ei ole missään tapauksessa luopua sen vuonna 1996 esittämän yhteistä ALV-järjestelmää koskevan ohjelman(1) mukaisesta lopullista verotusjärjestelmää koskevasta ajatuksesta. On kuitenkin myös tunnustettava, että nykyisen ilmapiirin vallitessa edellytykset eivät ole suotuisat ALV-kantojen ja alan lainsäädännön välttämättömän tiiviimmän yhdenmukaistamisen nopealle edistymiselle, eikä ole todennäköistä, että asiassa tapahtuu merkittävää edistystä välittömässä lähitulevaisuudessa. Tästä syystä komissio katsoo välttämättömäksi sisämarkkinoiden toiminnan parantamiseksi lyhyellä aikavälillä arvioida uudelleen vuonna 1996 esitettyä ohjelmaa ja määritellä käyttökelpoinen strategia, joka perustuu neljään päätavoitteeseen: nykyisten sääntöjen yksinkertaistamiseen ja nykyaikaistamiseen, nykyisten sääntöjen entistä yhdenmukaisempaan soveltamiseen ja tiiviimpään hallinnolliseen yhteistyöhön. Tämän tavoitteena on kannustaa neuvostoa uudelleen saattamaan päätökseen nykyisen järjestelmän edellyttämät parannukset mahdollisimman nopeasti. Tämä on luonnollisesti mahdollista ainoastaan, jos kaikki jäsenvaltiot ovat valmiita harkitsemaan muutoksia kansallisiin ALV-järjestelmiinsä ja jos ne sopivat tarvittaessa karsivansa nykyisin voimassa olevia useita erityisjärjestelmiä sekä vaihtoehtoja ja poikkeuksia. Komission on tarkasteltava uudelleen aiheelliseksi katsomanaan ajankohtana, millaiset edellytykset ovat välttämättömiä lopulliseen järjestelmään siirtymiseksi. On selvästikin liian aikaista sanoa, millaisista edellytyksistä on kyse, mutta on syytä korostaa, että Yhdistyneessä kuningaskunnassa sovellettava verovapaa järjestelmä on siirtymätoimenpide, joka on voimassa siihen saakka, kunnes yhteinen ALV-järjestelmä hyväksytään. (1) KOM(96) 328 lopullinen.